bluuebunny/crossref_metadata_2025 huggingface dataset:
Έκφραση των βιοσυνθετικών ενζύμων των κυστεϊνυλικών λευκοτριενίων στο φαρυγγικό λεμφικό ιστό παιδιών με αποφρακτική άπνοια στον ύπνο
Authors: Χατζηνικολάου Σουζάνα
Published: September 2021

Έκφραση των Βιοσυνθετικών Ενζύμων των Λευκοτριενίων σε Αμυγδαλικό Ιστό Παιδιών με Αποφρακτική Άπνοια Ύπνου Προοπτική Μη Τυχαιοποιημένη Μελέτη. ΣΗΜΑΣΙΑ. Τα κυστεϊνυλικά λευκοτριένια (CysLTs) προάγουν την υπερτροφία των αμυγδαλών και αδενοειδών εκβλαστήσεων σε παιδιά με αποφρακτική άπνοια ύπνου (OSA). Προηγούμενες μελέτες έχουν ανιχνεύσει CysLTs και υποδοχείς αυτών σε αμυγδαλικό ιστό παιδιών με OSA. ΣΚΟΠΟΣ. Η διερεύνηση της έκφρασης των βιοσυνθετικών ενζύμων των λευκοτριενίων 5-λιποξυγενάση (5-LO), πρωτεΐνη ενεργοποίησης της 5-λιποξυγενάσης (FLAP), υδρολάση του λευκοτριενίου Α4 (LTA4H) και συνθετάση λευκοτριενίου C4 (LTC4S) σε Τ και Β λεμφοκύτταρα από παιδιατρικούς ασθενείς με OSA. Υποτέθηκε ότι τα παιδιά με OSA παρουσιάζουν μεγαλύτερη έκφραση των βιοσυνθετικών ενζύμων των CysLTs (5-LO, FLAP, και LTC4S) στον αμυγδαλικό τους ιστό σε σύγκριση με τα παιδιά με υποτροπιάζουσες αμυγδαλίτιδες που συμπεριλήφθηκαν ως μάρτυρες. ΣΧΕΔΙΑΣΜΟΣ, ΧΩΡΟΣ ΚΑΙ ΣΥΜΜΕΤΕΧΟΝΤΕΣ. Η παρούσα, μη τυχαιοποιημένη μελέτη πραγματοποιήθηκε σε τριτοβάθμιο πανεπιστημιακό νοσοκομείο, σε 13 παιδιά με OSA και υπερτροφία αδενοειδών και αμυγδαλών που υποβλήθηκαν σε αδενοειδεκτομή και αμυγδαλεκτομή και 12 παιδιά χωρίς OSA τα οποία επίσης υποβλήθηκαν σε αδενοειδεκτομή και αμυγδαλεκτομή λόγω RT. Αμυγδαλικός ιστός από τα παιδιά με OSA και RT εξετάστηκε για την έκφραση των 5-LO, FLAP, LTA4H και LTC4S με ποσοτική αλυσιδωτή αντίδραση πολυμεράσης πραγματικού χρόνου (RT-qPCR), κυτταρομετρία ροής (FC) και συνεστιακή μικροσκοπία σάρωσης με laser (CM). ΚΥΡΙΑ ΚΑΤΑΛΗΚΤΙΚΑ ΣΗΜΕΙΑ ΚΑΙ ΜΕΤΡΗΣΕΙΣ. Η έκφραση των βιοσυνθετικών ενζύμων των λευκοτριενίων (5-LO, FLAP και LTC4S) ήταν το κύριο καταληκτικό σημείο. Οι ασθενείς με OSA και οι ασθενείς - μάρτυρες με RT συγκρίθηκαν ως προς τα αντίγραφα του αγγελιοφόρου RNA των 5-LO, FLAP και LTC4S (με RT-qPCR) σε Τ και Β λεμφοκύτταρα, καθώς και ως προς τα ποσά των CD3+ και CD19+ σε αμυγδαλικά λεμφοκύτταρα που εξέφρασαν 5-LO, FLAP και LTC4S (με FC). ΑΠΟΤΕΛΕΣΜΑΤΑ. Αγγελιοφόρο RNA και για τα 4 ένζυμα ανιχνεύθηκε στα Τ και Β λεμφοκύτταρα και στις δύο ομάδες, και έκφραση όλων των βιοσυνθετικών ενζύμων αναδείχθηκε στους συμμετέχοντες και με OSA και με RT με FC. Οι ασθενείς με OSA διέφεραν από τους μάρτυρες ως προς τα ποσά (μέση τιμή [10η-90η ΕΘ] των LTC4S+ CD3+ T λεμφοκυττάρων (23.31% [8.64%-50.07%] έναντι 10.81% [3.48%-23.32%], αντίστοιχα) (Ρ = .01) και των LTC4S+ CD19+ B λεμφοκυττάρων (20.66% [14.62%-65.77%] έναντι 12.53% [2.87%-36.64%], αντίστοιχα) (P = .01) που ανιχνεύθηκαν με την FC. Ανοσοαντιδραστικότητα και για τα 4 ένζυμα ανιχνεύθηκε με CM στα Β λεμφοκύτταρα των ζωνών του μανδύα και στα Τ λεμφοκύτταρα των εξωλεμφοζιδιακών περιοχών. ΣΥΜΠΕΡΑΣΜΑΤΑ ΚΑΙ ΣΥΣΧΕΤΙΣΗ. Τα βιοσυνθετικά ένζυμα των λευκοτριενίων εκφράζονται στα αμυγδαλικά λεμφοκύτταρα, και η προηγηθείσα αναφερόμενη ανίχνευση CysLTs στον αμυγδαλικό ιστό παιδιών με OSA μπορεί να αποδοθεί σε ενδογενή σύνθεση. Η αυξημένη έκφραση της LTC4S αποτελεί πιθανό στόχο για φαρμακευτικές παρεμβάσεις στην OSA.
Το νομικό και ρυθμιστικό πλαίσιο προστασίας των προσωπικών δεδομένων
Authors: Νικήτα Νικολέττα
Published: September 2021

Είναι γεγονός ότι, οι εξελίξεις που έχουν συντελεσθεί τις τελευταίες τρεις δεκαετίες στον τομέα της τεχνολογίας και της επιστήμης, έχουν διαμορφώσει ένα νέο κοινωνικοπολιτικό στερέωμα, όπου τα θεμελιώδη ανθρώπινα δικαιώματα, τίθενται ενώπιον πρωτοφανών προκλήσεων. Υπό το φως αυτών των εξελίξεων και ιδίως της τεχνολογικής μεγέθυνσης, της διάδοσης της χρήσης του διαδικτύου και της δυνατότητας μαζικής συλλογής και επεξεργασίας προσωπικών δεδομένων πολιτών, τα δικαιώματα στην ιδιωτικότητα και τον πληροφοριακό αυτοκαθορισμό βρίσκονται αντιμέτωπα με νέες εστίες διακινδύνευσης, καθιστώντας επιτακτική την ανάγκη ανάληψης πρωτοβουλιών για την προστασία τους.Η παρούσα μελέτη επιχειρεί να διερευνήσει την έκταση και την επάρκεια της παρεχόμενης από το νομικό και ρυθμιστικό πλαίσιο προστασίας των προσωπικών δεδομένων, σε διεθνές, ευρωπαϊκό και εθνικό επίπεδο και να αναλύσει την ιδιαίτερη φύση και κανονιστικότητά του. Βασικό τμήμα της μελέτης εστιάζει στην εξέταση του ρυθμιστικού και κανονιστικού πλαισίου προστασίας των προσωπικών δεδομένων στον τομέα της υγείας το οποίο, εκ της φύσεώς του, αποτελεί ένα ιδιαίτερα ευαίσθητο πεδίο διακινδύνευσης ατομικών δικαιωμάτων και ελευθεριών. Την ιδιαιτερότητα αυτού του πεδίου έχουν συνδιαμορφώσει πρόσφατα επιτεύγματα των επιστημονικών κλάδων της ιατρικής, της γενετικής και των βιο-επιστημών, αποκαλύπτοντας μια σειρά νέων διλλημάτων για την κοινωνία και τον σύγχρονο άνθρωπο.Κεντρική ιδέα που διατρέχει την παρούσα μελέτη είναι ότι, η επιστημονική πρόοδος και ειδικότερα η τεχνολογική εξέλιξη δημιουργεί διαρκώς νέες προκλήσεις και ταυτόχρονα εστίες διακινδύνευσης για τα προσωπικά δεδομένα, γεγονός που αναγκάζει τους δικαιικούς μηχανισμούς να αναπροσαρμόζουν, να βελτιώνουν και να διευρύνουν τα νομοθετικά μέτρα που λαμβάνουν, ώστε να ανταποκρίνονται στις απαιτήσεις για ασφάλεια των προσωπικών πληροφοριών και διαφύλαξη του δικαιώματος στην ιδιωτικότητα.Σκοπός της παρούσας μελέτης είναι να συμβάλλει στον επιστημονικό προβληματισμό για την προστασία των προσωπικών δεδομένων και των δεδομένων υγείας, σε μια εποχή έντονων αλλαγών στο διεθνές και το ευρωπαϊκό περιβάλλον που προοιωνίζουν την ανάγκη αντίστοιχων μεταρρυθμίσεων και στη χώρα μας.
Η ιστορία της ουροακτινολογίας
Authors: Γκενεράλης Γεώργιος
Published: September 2021

Η ανακάλυψη του Wilhelm Conrad Röntgen (1845-1923) στα τέλη του 19ου αιώνα, στο σύνολο της συνάρπασε την ανθρωπότητα. Μετά την ανακάλυψη των ακτίνων Χ, μια νέα φυσική-διαγνωστική ιατρική έχει επικρατήσει. Αυτό οδήγησε την επιστημονική Ιατρική κοινότητα στο προσανατολισμό της Ιατρικής όχι μόνο στη διάγνωση των διάφορων ασθενειών αλλά και στην παρακολούθηση θεραπειών, δημιουργώντας με αυτό τον τρόπο τις προϋποθέσεις για σύγχρονες επιστημονικές μελέτες. Η σημαντικότητα της ανακάλυψης της απεικόνισης με ακτίνες Χ σε σχέση με τις άλλες μεγάλες ιατρικές εξελίξεις, επιβεβαιώνεται από την ασυνήθιστη δημοτικότητα των ακτίνων Χ, που αποτέλεσε μόνιμο θέμα συζήτησης στις επιστημονικές κοινότητες. Η μέθοδος αυτή υιοθετήθηκε στο εξωτερικό σε πολύ σύντομο χρονικό διάστημα, άρχισε να χρησιμοποιείται στη καθημερινή ιατρική πράξη και συγχρόνως να αποτελεί πεδίο έρευνας και ανάπτυξης. Πρίν από την ανακάλυψη των ακτίνων X το 1895, η διάγνωση λίθων των νεφρών, των ουρητήρων και της ουροδόχου κύστης, καθώς και άλλων αιτιών αιματουρίας, ήταν αβέβαιη. Τα λάθη ήταν συχνά και η θέση ενός λίθου πολλές φορές δεν ήταν δυνατόν να εντοπιστεί. Ο βαθμός της επιμέρους λειτουργίας των νεφρών ήταν άγνωστη. Η πρώτη προεγχειρητική ακτινολογική διάγνωση νεφρικής λιθίασης αναφέρθηκε τον Ιούλιο του 1896 από τον Σκωτσέζο ιατρό ακτινολόγο, John Macintyre (1857-1928). Στη συνέχεια πολλές άλλες μέθοδοι εφαρμόστηκαν για την διάγνωση παθολογιών του ουροποιητικού συστήματος. Η κυστεογραφία, η ανιούσα πυελογραφία και η ενδοφλέβια απεκκριτική πυελογραφία αποτέλεσαν και συνεχίζουν να αποτελούν σημαντικά όπλα στα χέρια των ουρολόγων. Η δυνατότητα διενέργειας εκλεκτικής αγγειογραφίας των νεφρικών αρτηριών συνέβαλε στη διάγνωση και θεραπεία της νεφραγγειακής υπέρτασης. Η ανακάλυψη και η εξέλιξη των υπερήχων, της αξονικής και μαγνητικής τομογραφίας, προσέφερε μεγάλες δυνατότητες στη διάγνωση και σταδιοποίηση των νεφρικών νεοπλασμάτων.
Η δερματική ηλεκτρική αγωγιμότητα στην αξιολόγηση του στρες σε ασθενείς της μονάδας εντατικής θεραπείας
Authors: Ασλανίδης Θεόδωρος
Published: September 2021

Εισαγωγή – Η μελέτη του στρες έχει αποκτήσει ιδιαίτερο ενδιαφέρον για την επιστημονική κοινότητα, λόγω του ευρύ επιπολασμού που έχει το αναφερόμενο «αρνητικό στρες» στο γενικό πληθυσμό και των συνεπειών που έχει το τελευταίο σε συναισθηματικό, ψυχολογικό και σωματικό επίπεδο. Η μέτρηση της ηλεκτροδερματικής δραστηριότητας βασίζεται στην δραστηριότητα του αυτόνομου νευρικού συστήματος και έχει εφαρμοσθεί στο τομέα της ψυχοφυσιολογίας ήδη από πολύ νωρίς. Όμως, μόνο πρόσφατα άρχισε να εφαρμόζεται και στο πεδίο της περιεγχειρητικής ιατρικής. Σκοπός - Η παρούσα εργασία αναφέρεται σε ενήλικες κατασταλμένους ασθενείς Μονάδος Εντατικής Θεραπείας και καταγράφει τις μεταβολές που προκαλούνται από διάφορα ερεθίσματα στην ηλεκτροδερματική αγωγιμότητα, παράλληλα με άλλες παράμετρους. Έτσι, αξιολογείται η τελευταία ως δείκτης στρες στην κατηγορία αυτή των ασθενών. Υλικό- μέθοδοι - Η μελέτη διενεργήθηκε στην πολυδύναμη Μονάδα Εντατικής Θεραπείας του ΓΠΝ Θεσσαλονίκης Α.Χ.Ε.Π.Α από τον Οκτώβριο του 2012 έως τον Δεκέμβριο του 2013 και βασίστηκε στην παρατήρηση / καταγραφή για χρονική διάρκεια 4 ωρών όλων των παραμέτρων παρακολούθησης (αιμοδυναμικές, αναπνευστικές, μηχανικού αερισμού, ηλεκτροδερματικής αγωγιμότητας) καθώς και των μεταβολών τους σε διάφορα ερεθίσματα. Κριτήρια εισόδου στη μελέτη ήταν η ηλικία των ασθενών (>18 έτη), η εφαρμογή μηχανικού αερισμού >24 h,το σταθερό επίπεδο καταστολής μέσω της συνεχούς ενδοφλέβιας χορήγησης κατασταλτικών. Κάθε παράμετρος που θα μπορούσε να επηρεάσει τις μετρήσεις ορίσθηκε ως κριτήριο αποκλεισμού. Οι ασθενείς χωρίστηκαν σε 2 ομάδες, με βάση το βάθος καταστολής τους. Οι μεταβολές ομαδοποιήθηκαν ανα ερέθισμα και στη συνέχεια συγκρίθηκαν οι διαφορές μεταξύ των παραμέτρων και μεταξύ των 2 ομάδων. Αποτελέσματα - Συνολικά προγραμματίστηκαν 54 μετρήσεις, σε νοσηλευόμενους της ΜΕΘ. Στην περαιτέρω ανάλυση όμως συμπεριλήφθησαν δεδομένα μόνο από 25 μετρήσεις. Σε όλες τις μετρήσεις για όλα τα ερεθίσματα, η ηλεκτροδερματική αγωγιμότητα μεταβάλλεται σε πολύ μεγαλύτερο βαθμό από ό,τι οι άλλες παράμετροι. Το βάθος της καταστολής επηρεάζει την ένταση της μεταβολής. Συμπεράσματα – Η καταγραφή της ηλεκτροδερματικής αγωγιμότητας μπορεί να χρησιμοποιηθεί στην αξιολόγηση του στρες (= μη ειδικής αντίδρασης του οργανισμού σε ερεθίσματα) σε κατασταλμένους ασθενείς ΜΕΘ, υπό προϋποθέσεις. Περαιτέρω έρευνες χρειάζονται για να αποσαφηνιστεί όμως ακριβώς ο ρόλος και η σημασία της στην κλινική διαχείριση τέτοιων ασθενών.
Αξιοποίηση λιγνοκυτταρινούχας βιομάζας προς παραγωγή χημικών ενώσεων/καυσίμων με καταλυτικές διεργασίες υδρόλυσης, υδρογόνωσης και ταχείας πυρόλυσης
Authors: Λαζαρίδης Πολύκαρπος
Published: September 2021

Λόγω των περιβαλλοντικών προβλημάτων από την εντατική χρήση των ορυκτών καυσίμων και της διαφαινόμενης εξάντλησής τους, τις τελευταίες δεκαετίες η έρευνα έχει στραφεί στην αναζήτηση νέων, εναλλακτικών πρώτων υλών. Η λιγνοκυτταρινούχα βιομάζα, η οποία αποτελείται από τρία βασικά συστατικά, την ημικυτταρίνη, την κυτταρίνη και την λιγνίνη, αποτελεί μια υποσχόμενη ανανεώσιμη πηγή καυσίμων/ενέργειας και χημικών υψηλής προστιθέμενης αξίας. Στα πλαίσια της παρούσας διατριβής μελετήθηκε η αξιοποίηση της λιγνοκυτταρινούχας βιομάζας και των επιμέρους συστατικών της προερχόμενων από ξύλο οξιάς και ελάτης, προς παραγωγή χημικών/καυσίμων χρησιμοποιώντας καταλυτικές διεργασίες υδρόλυσης, υδρογόνωσης και ταχείας πυρόλυσης. Τα προϊόντα-στόχος ανάλογα με την διεργασία και την πρώτη ύλη ήταν μονομερή σάκχαρα (γλυκόζη, ξυλόζη) και σχετικά παράγωγα (φουρφουράλη, HMF, λεβουλινικό και γαλακτικό οξύ, κ.α.), αλκοόλες σακχάρων και γλυκόλες (σορβιτόλη, προπυλενογλυκόλη, κ.α.) και πυρολυτικό βιοέλαιο (φαινολικές και αρωματικές ενώσεις). Ιδιαίτερη έμφαση δόθηκε στην σύνθεση/τροποποίηση και την βελτιστοποίηση νέων καταλυτικών υλικών όπως οι μεταλλικοί καταλύτες υποστηριγμένοι σε μικρο/μεσοπορώδη ενεργό άνθρακα, όξινοι και οξινο-βασικοί ζεόλιθοι καθώς και τροποποιημένα οξείδια μετάλλων. H βιομάζα και τα επιμέρους συστατικά της χαρακτηρίστηκαν εκτενώς με διάφορες μεθόδους, όπως στοιχειακή ανάλυση, θερμοσταθμική ανάλυση (TGA/DTG), φασματοσκοπία υπερύθρου (FT-IR), χρωματογραφία διέλευσης διαμέσου πηκτής (GPC), υγρή χρωματογραφία υψηλής πίεσης (HPLC) και φασματοσκοπία πυρηνικού μαγνητικού συντονισμού (NMR). Τα υπό μελέτη καταλυτικά υλικά που αναπτύχθηκαν, μελετήθηκαν με διάφορες τεχνικές χαρακτηρισμού, όπως περίθλαση ακτίνων-Χ (XRD), φασματοσκοπία φωτοηλεκτρονίων ακτίνων-Χ (XPS), ποροσιμετρία αζώτου, ηλεκτρονική μικροσκοπία σάρωσης και διέλευσης (SEM & ΤΕΜ), φασματοσκοπία υπερύθρου σε συνδυασμό με in situ ρόφηση πυριδίνης (FTIR-pyridine), θερμοπρογραμματιζόμενη εκρόφηση διοξειδίου του άνθρακα TPD-CO2, τιτλοδότηση Boehm και χημική ανάλυση (ICP-AES). Συνοψίζοντας, οι διάφορες επιμέρους μελέτες της παρούσας διατριβής, έδειξαν ότι η εκλεκτική παραγωγή χρήσιμων χημικών ενώσεων από τη βιομάζα ή τα κλάσματά της, μπορεί να βελτιστοποιηθεί μέσω επιλογής και ανάπτυξης κατάλληλων καταλυτικών συστημάτων με προσαρμοσμένα πορώδη χαρακτηριστικά και επιφανειακές ιδιότητες (οξινο-βασικότητα και δραστικότητα υδρογόνωσης).
Συσχέτιση των μεταβολών του ενδοθηλιακού γλυκοκάλυκα με τη στεφανιαία εφεδρεία ροής την αρτηριακή σκληρία (arterial stiffness) και τα ανακλώμενα κύματα της αορτής σε νεοδιαγνωσθέντες υπερτασικούς ασθενείς
Authors: Βουμβουράκης Αστρινός
Published: September 2021

Σκοπός: Διερευνήσαμε τη συσχέτιση της βλάβης του ενδοθηλιακού γλυκοκάλυκα με την αρτηριακή σκληρία, τη δυσλειτουργία της στεφανιαίας μικροκυκλοφορίας και την εξασθένιση της μυοκαρδιακής παραμόρφωσης, σε νεοδιαγνωσθέντες υπερτασικούς ασθενείς χωρίς φαρμακευτική αγωγή.Μέθοδοι και αποτελέσματα: Σε 320 νεοδιαγνωσθέντες υπερτασικούς ασθενείς χωρίς φαρμακευτική αγωγή και σε 160 φυσιολογικά άτομα της ομάδας ελέγχου, μετρήσαμε: α) το perfused boundary region (PBR) στην υπογλώσσια αρτηριακή μικροκυκλοφορία, β) το δείκτη του πάχους του γλυκοκάλυκα, χρησιμοποιώντας Sidestream Darkfield Imaging, γ) τη στεφανιαία εφεδρεία ροής (CFR) με τη ηχωκαρδιογραφία Doppler, δ) τη συνολική επιμήκης παραμόρφωση (GLS) και το ρυθμό συνολικούς επιμήκους παραμόρφωσης (GLSr) με την ηχωκαρδιογραφική μέθοδο speckle tracking, ε) την καρωτιδική και μηριαία ταχύτητα παλμικού κύματος (PWV) και τη συστολική κεντρική αρτηριακή πίεση (cSBP. Συγκριτικά με τα φυσιολογικά άτομα, οι υπερτασικοί είχαν υψηλότερες τιμές του PBR, του PWV, της cSPB και χαμηλότερες τιμές του GLS και GLSr (p<0.05). Στους υπερτασικούς ασθενείς υπήρξε στενή συσχέτιση στο μειωμένο πάχος του ενδοθηλιακού γλυκοκάλυκα όπως εκτιμήθηκε με το αυξημένο PBR, την αυξημένη κεντρική συστολική αρτηριακή πίεση και την αυξημένη ταχύτητα παλμικού κύματος όπως και στη μείωση της στεφανιαίας εφεδρείας ροής (CFR) (p<0,05), την οριακή σχέση του PBR με τη συστολική αρτηριακή πίεση του ιατρείου (p=0,06) μετά από προσαρμογή της ηλικίας, του φύλλου, του δείκτη μάζας σώματος, του καπνίσματος, της μάζας της αριστερής κοιλίας, της καρδιακής συχνότητας ,της δυσλιπιδαιμίας και της συστολικής αρτηριακής πίεσης του ιατρείου.Το PBR είχε μία επιπρόσθετη αξία του πολυπαραγοντικού μοντέλου που περιλάμβανε το PWV, τη CFR και τη συστολική αρτηριακή πίεση του ιατρείου στην πρόβλεψη του παθολογικού GLS (x2=2.4 έναντι 3.8 μετά από την προσθήκη του PBR 5-25, p για αλλαγή=0,03). Συμπεράσματα: Ο ενδοθηλιακός γλυκοκάλυκας είναι παθολογικός στους νεοδιαγνωσθέντες υπερτασικούς ασθενείς. Αυτή η βλάβη σχετίζεται με την ανωμαλία των ελαστικών ιδιοτήτων της αορτής και την παθολογική λειτουργία της στεφανιαίας μικροκυκλοφορίας, που συμβάλλει στην εξασθένηση της επιμήκους παραμόρφωσης της αριστερής κοιλίας.
Decision making in multiplayer environments
Authors: Παπαχρήστου Νικόλαος
Published: September 2021

Το πρόγραμμα TD-Gammon του Tesauro ήταν η πρώτη μεγάλη επιτυχία της μηχανικής μάθησης και της τεχνητής νοημοσύνης γενικότερα, όταν επέδειξε απόδοση παγκόσμιας κλάσης εναντίον του παγκόσμιου πρωταθλητή του ταβλιού (backgammon) εκείνη την εποχή. Ακόμη, το πιο εντυπωσιακό στοιχείο είναι ότι η χρησιμοποιηθείσα μέθοδος χρειάστηκε ελάχιστη γνώση από εξπέρ του είδους; βασιζόμενη μόνο στο παίξιμο με αντίπαλο τον εαυτό του και στην εκπαίδευση νευρωνικών δικτύων μέσω της ενισχυτικής μάθησης. Παρόλα αυτά, εκτός από το backgammon, υπάρχουν αρκετές ανεξερεύνητες παραλλαγές του ταβλιού που χρησιμοποιούν το ίδιο ταμπλό, αριθμό πουλιών και ζάρια, αλλά έχουν διαφορετικούς κανόνες για την κίνηση των πουλιών, διαφορετική αρχική θέση ή φορά κίνησης.Σε αυτή τη διατριβή επικεντρώνεται η έρευνα σε τρεις πολύ δημοφιλείς παραλλαγές στην Ελλάδα και γειτονικές χώρες, τις "Πόρτες", το "Πλακωτό" και το "Φεύγα", οι οποίες συγκεντρωτικά αποκαλούνται τάβλι. Εμπνεόμενοι από τις επιτυχημένες μεθόδους του TD-Gammon, επεκτείνουμε τις μεθόδους εκπαίδευσης και δημιουργούμε καινούργιες, ώστε να δημιουργηθούν πράκτορες τεχνητής νοημοσύνης που να παίζουν σε πολύ υψηλό επίπεδο τα παιχνίδια αυτά. Όλοι οι παραχθέντες πράκτορες ενσωματώνονται στο δωρέαν διαθέσιμο λογισμικό "Παλαμήδης", όπου ο καθένας μπορεί να παίξει με αντίπαλο την τεχνητή νοημοσύνη. Για να δοκιμαστεί η αποτελεσματικότητα της προσέγγισης που αναπτύχθηκε, ο Παλαμήδης συμμετείχε σε δύο Ολυμπιάδες Υπολογιστών στο παιχνίδι του ταβλιού, και με αντιπάλους μερικά από τα καλύτερα προγράμματα ταβλιού παγκοσμίως, κατάφερε να κερδίσει την πρώτη θέση και το χρυσό μετάλλιο και τις δύο φορές.Επιπρόσθετα, οι εκπαιδευμένοι πράκτορες χρησιμοποιήθηκαν σε συνδυασμό με προσομοιώσεις Monte-Carlo, έτσι ώστε να αναλυθούν για πρώτη φορά κάποια σημαντικά χαρακτηριστικά των παιχνιδιών, εντοπίζοντας ένα σημαντικό μειονέκτημα στο “Φεύγα”. Τα παραχθέντα στατιστικά χρησιμοποιήθηκαν για να ευρεθούν στρατηγικές παιξίματος σε συνθήκες ματς.Τέλος, προκειμένου να διευκολυνθούν μελλοντικές ερευνητικές προσπάθειες, επινοήθηκε ένα πλαίσιο που ονομάζεται bcdGammon για τη μείωση / αύξηση της πολυπλοκότητας των παιχνιδιών ταβλιού.
Σύγχρονες στρατηγικές τιμολόγησης προϊόντων Β2Β επιχειρήσεων στην Ελλάδα
Authors: Μπόικου Βασίλειος
Published: September 2021

Η τιμολόγηση αποτελεί ίσως την κρισιμότερη διαδικασία εντός της επιχείρησης χωρίς να έχει υπάρξει το ανάλογο ερευνητικό ενδιαφέρον, ειδικά όσον αφορά την B2B αγορά. Η παρούσα διατριβή στοχεύει στη διερεύνηση των εξωτερικών και εσωτερικών παραγόντων στον καθορισμό των τιμολογιακών στόχων και πως οι τελευταίοι επιδρούν στην απόδοση του προϊόντος. Για τις ανάγκες εκπλήρωσης των κύριων στόχων της διατριβής ακολουθήσαμε τη λύση των προσωπικών συνεντεύξεων, ώστε να αποσαφηνίσουμε το πλαίσιο το οποίο φαίνεται να λαμβάνουν οι επιχειρήσεις τις τιμολογιακές τους αποφάσεις, και να βοηθηθούμε στην κατάρτιση του τελικού ερωτηματολογίου της ποσοτικής έρευνας. Στη συνέχεια είχαμε δομημένα ερωτηματολόγια που αφορούσαν ολόκληρη τη διαδικασία τιμολόγησης, συμπεριλαμβανομένης και της απόδοσης του προϊόντος. Ακολούθως, οι στατιστικές αναλύσεις κατέδειξαν ότι οι τιμολογιακοί στόχοι των επιχειρήσεων χωρίζονται σε διακριτές ομάδες που εξυπηρετούν επιμέρους ανάγκες των επιχειρήσεων και επιδρούν στις μετέπειτα ακολουθούμενες τιμολογιακές μεθόδους και πολιτικές.Αναφορικά με τη χρήση των νέων εργαλείων του Διαδικτύου, η χαμηλή συχνότητα χρήσης εκ μέρους των επιχειρήσεων, πρακτικά επιβεβαίωσε τα συμπεράσματα από το αρχικό στάδιο των προσωπικών συνεντεύξεων. Αν και αυξητική η τάση, εντούτοις, η διείσδυση περιορίζεται μόνο στις πολύ μεγάλες επιχειρήσεις που διαθέτουν τους πόρους να χρηματοδοτήσουν την απαραίτητη υποδομή που απαιτείται.Τέλος, η παρούσα διατριβή, συνεισφέρει στη βιβλιογραφία μια ολοκληρωμένη προσέγγιση στο θέμα της τιμολόγησης στην B2B αγορά, ανιχνεύοντας τόσο τη βαρύτητα των επιμέρους τιμολογιακών στόχων, όσο και την επίδραση των εσωτερικού και εξωτερικού περιβάλλοντος για βιομηχανικές επιχειρήσεις στην ελληνική αγορά, σε μία περίοδο πρωτοφανούς ύφεσης για την οικονομία. Επιπλέον, προσφέρει μια ανανεωμένη ανασκόπηση των σύγχρονων τάσεων γύρω από το θέμα της τιμολόγησης στο χώρο του μάρκετινγκ και εξετάζει αν και κατά πόσο έχει αλλάξει ο προσανατολισμός των ελληνικών βιομηχανικών επιχειρήσεων προς το μάρκετινγκ και πως αυτό αντανακλάται στην τιμολογιακή τους πολιτική. Όλα τα παραπάνω εξετάζονται υπό το πρίσμα της επίπτωσης τους πάνω στην απόδοση του προϊόντος.
The volunteered geographic information in land administration
Authors: Μπασιούκα Σοφία
Published: September 2021

Η παρούσα διδακτορική διατριβή εστιάζει και διερευνά σε βάθος δύο εντελώς διαφορετικούς και ασύμβατους εκ πρώτης όψεως όρους. Την εθελοντική γεωγραφική πληροφορία, δηλαδή την χωρική πληροφορία που συλλέγεται και είναι επεξεργάσιμη από πολίτες καθώς και το ευρύ πεδίο της διαχείρισης γης που βρίσκει εφαρμογή σε μια πλειάδα ζητημάτων. Στην παρούσα έρευνα με τον όρο διαχείριση γης, τίθεται το ευρύτερο πλαίσιο εντός του οποίου τοποθετείται η δημιουργία κτηματολογικών βάσεων, η συλλογή γεωγραφικών δεδομένων για τη δημιουργία κτηματολογικών διαγραμμάτων και η σύνταξη του κτηματολογίου γενικότερα. Στο πρωταρχικό στάδιο της έρευνας τίθεται ο βασικός πυλώνας αυτής που βασίζεται σε ένα και μόνο ερώτημα. Μπορούν οι πολίτες να συμμετάσχουν ενεργά με συλλογή χωρικών και περιγραφικών δεδομένων στις κτηματογραφήσεις που γίνονται από τον επίσημο χαρτογραφικό φορέα;Μπορούν γενικότερα τεχνικές που προέρχονται από το πλήθος να ενσωματωθούν στις επίσημες διαδικασίες σύνταξης του κτηματολογίου;Ο βασικότερος στόχος της έρευνας βασίζεται στην απλούστευση των διαδικασιών με παράλληλη μείωση του κόστους και του χρόνου που απαιτείται για την ολοκλήρωση της διαδικασίας και την ενεργή συμμετοχή των πολιτών ως ζωντανά κύτταρα της κοινωνίας. Παρ’ ότι, η έρευνα εστιάζει στο ελληνικό παράδειγμα της κτηματογράφησης που αποτελεί ένα από τα βασικότερα ζητήματα διαχείρισης γης στον ελλαδικό χώρο, εντούτοις το προτεινόμενο μοντέλο που προκύπτει μέσα από την τεκμηρίωση της παρούσας εργασίας μπορεί ως γενικευμένο να χρησιμοποιηθεί σε εφαρμογές διαχείρισης γης παγκόσμια. Η παρούσα έρευνα βασίζεται τόσο σε θεωρητική τεκμηρίωση, με εις βάθος ανάλυση της βιβλιογραφίας και των παγκόσμιων εφαρμογών που έχουν αναπτυχθεί με την συνεισφορά της εθελοντικής γεωγραφικής πληροφορίας όσο και σε ευρήματα μέσα από μια σειρά πρακτικών πειραμάτων που εφαρμόστηκαν σε διαφορετικές περιοχές της χώρας, με διαφορετική φυσιογνωμία, διαφορετική μεθοδολογία αλλά πάντα με την συμμετοχή εθελοντών. Η παρούσα διδακτορική διατριβή εξετάζει τη βιωσιμότητα ενός μοντέλου ανοιχτού και συνδυάζει τεχνική τεκμηρίωση με κοινωνικές προεκτάσεις.Η έρευνα συγκεντρώνει τα ευρήματα σε θεωρητικό και πρακτικό επίπεδο,παρουσιάζει ένα νέο φιλόδοξο μοντέλο, πιο ανοιχτό στην κοινωνία και τους πολίτες, στο πλαίσιο της συμμετοχικής δημοκρατίας, των νέων τεχνολογιών και των προοπτικών που διανοίγονται με επίκεντρο τους ιδιοκτήτες στη συλλογή των χωρικών και περιγραφικών δεδομένων έτσι ώστε το κόστος της σύνταξης των εθνικού κτηματολογίου να μειωθεί αισθητά και ο χρόνος ολοκλήρωσης του έργου ως μοχλός ανάπτυξης να ελαχιστοποιηθεί επίσης. Η έρευνα προτείνει πεδία για περαιτέρω ανάπτυξη με τη χρήση της εθελοντικής γεωγραφικής πληροφορίας σε ζητήματα διαχείρισης γης τόσο σε εθνικό όσο και σε παγκόσμιο επίπεδο και αποτελεί μια εναλλακτική πρόταση, η οποία έχει μελετηθεί τόσο θεωρητικά όσο και πρακτικά ώστε να αποδεικνύεται ως βιώσιμη.
Ο ατομικός δρων σε μία διεθνή διαπραγμάτευση
Authors: Παππάς Ιωάννης
Published: September 2021

Η εν λόγω διδακτορική διατριβή αναλύει το ρόλο του ατομικού δρώντα στα πλαίσια μίας διεθνούς διαπραγμάτευσης. Σύμφωνα με την υπόθεση εργασίας, ο ατομικός δρων μπορεί να επηρεάσει μία διεθνή διαπραγμάτευση, άσχετα της πολύ μεγάλης δυναμικής του δεύτερου και τρίτου επιπέδου ανάλυσης. Στοιχεία του ατομικού δρώντα όπως η εμπειρία του, η φήμη του, οι αντιλήψεις του, η σωματική και ψυχική του υγεία, ο τρόπος λήψης των αποφάσεών του κ.α. μπορούν να επηρεάσουν μία διεθνή διαπραγμάτευση, είτε θετικά, είτε αρνητικά. Σύμφωνα με τη δεύτερη υπόθεση εργασίας, η περιρρέουσα διεθνοπολιτική ατμόσφαιρα μπορεί να επηρεάσει μία διεθνή διαπραγμάτευση, ιδιαιτέρως το ύφος, το πλαίσιο και τα αποτελέσματά της. Η εν λόγω διδακτορική διατριβή έχει επιλέξει ως περιπτωσιολογική μελέτη τις διεθνείς διαπραγματεύσεις στη Λωζάννη κατά τη διάρκεια των ετών 1922/1923.
Η παγκοσμιοποίηση μετά την 11-9-2001
Authors: Κυβέλος Γεώργιος-Αλέξανδρος
Published: September 2021

Έπειτα από τις τρομοκρατικές επιθέσεις της 11/9/2001 στο Παγκόσμιο Κέντρο Εμπορίου και το Πεντάγωνο στις ΗΠΑ, αναδείχθηκε ως πρώτιστο μέλημα της αμερικανικής πολιτικής η “ασφάλεια”. Η υλοποίηση αυτού έλαβε το όνομα “πόλεμος κατά της τρομοκρατίας”. Επρόκειτο για μια σειρά πολιτικών, η οποία περιλάμβανε μεταξύ άλλων θέσπιση νέας αντιτρομοκρατικής νομοθεσίας (USA PATRIOT Act) με έμφαση στην επιτήρηση, και δύο μείζονες πολέμους (Αφγανιστάν 2001, Ιράκ 2003). Ο αυταρχικός, μονομερής, αμφιβόλου νομιμότητας, προληπτικός και επιθετικός χαρακτήρας του “πολέμου κατά της τρομοκρατίας”, ώθησε πολλούς ερευνητές στη διαπίστωση μιας μεταβολής του χαρακτήρα της παγκοσμιοποίησης. Η “ήπια”, φιλελεύθερη παγκοσμιοποίηση - αρχέτυπο της δεκαετίας του 1990 που χαρακτηριζόταν από την παγκοσμίως “ελεύθερη” διάδοση προσώπων, αγαθών, κεφαλαίων, πληροφοριών κτλ., φάνηκε να υποχωρεί μπροστά σε μια “σκληρή” παγκοσμιοποίηση της επιτήρησης και του πολέμου. Κεντρικό ερώτημα της διατριβής αποτελεί το αν και κατά πόσον μεταβλήθηκε ο φιλελεύθερος χαρακτήρας της παγκοσμιοποίησης μετά την 11/9. Για τον σκοπό αυτό, έπειτα από ανάπτυξη του θεωρητικού πλαισίου και της ερευνητικής μεθόδου στο κεφάλαιο 1, εξετάζονται σε τρία διαδοχικά κεφάλαια ο μιλιταρισμός της εξωτερικής πολιτικής των ΗΠΑ, η παγκοσμιοποιημένη επιτήρηση με επίκεντρο τις ΗΠΑ, και σειρά οικονομικών μεγεθών και ειδικών δεικτών, συγκριτικά ανά τις δεκαετίες 1991-2000 και 2001-2010. Ο αμερικανικός μιλιταρισμός εξετάζεται μέσω του χαρακτήρα, του νομικού πλαισίου, και του θεωρητικού υπόβαθρου των πολέμων στους οποίους συμμετείχαν οι ΗΠΑ και της εξωτερικής τους πολιτικής γενικότερα, καθώς και μέσω ορισμένων στατιστικών μεγεθών στρατιωτικής φύσεως. Η αμερικανικού επίκεντρου παγκοσμιοποιημένη επιτήρηση εξετάζεται ως προς τα ποιοτικά και ποσοτικά χαρακτηριστικά των τεχνικών προγραμμάτων παρακολούθησης, των μεταβολών στις υπηρεσίες ασφαλείας, των μεταβολών στην επιτήρηση των μετακινήσεων, των μεταφορών και των συναλλαγών, καθώς και ως προς τις επιπτώσεις της επί των δικονομικών εγγυήσεων, και ως προς τη σχέση της με τον ιδιωτικό τομέα. Οι επιπτώσεις του “πολέμου κατά της τρομοκρατίας” επί της παγκόσμιας οικονομίας εξετάζονται μέσω της συγκριτικής εξέτασης οικονομικών μεγεθών σε τομείς όπως το εμπόριο, ο τουρισμός και οι επενδύσεις, καθώς και ειδικών δεικτών μέτρησης της παγκοσμιοποίησης (KOF) και της οικονομικής ελευθερίας (EFW). Η σαφής στροφή των ΗΠΑ προς τον μιλιταρισμό, η εκθετική αύξηση μιας δυνητικά απόλυτης μαζικής επιτήρησης και η κάμψη των περισσοτέρων μεγεθών και δεικτών, καταδεικνύουν σε μεγάλο βαθμό μια στροφή του χαρακτήρα της παγκοσμιοποίησης από τον φιλελευθερισμό προς τον αυταρχισμό.
Ο ρόλος του φλοιομεσομεταιχμιακού συστήματος σε πειραματικά πρότυπα στρες
Authors: Καφετζόπουλος Βασίλειος
Published: September 2021

H κατάθλιψη είναι μία σοβαρή ψυχιατρική διαταραχή, με διπλάσια επίπτωση στις γυναίκες σε σχέση με τους άνδρες. Ο ιππόκαμπος και ο προμετωπιαίος φλοιός (PFC) είναι δύο περιοχές που εμπλέκονται σε αυτή τη νόσο. Αυτές οι περιοχές συνδέονται αμφίδρομα: ο ιππόκαμπος προβάλλει απευθείας στον PFC, αλλά ο PFC προβάλλει στον ιππόκαμπο μέσω μιάς πολυσυναπτικής οδού που διέρχεται του nucleus reuniens (RE), οποίος και αναμεταδίδει τις εισόδους του από τον PFC προς τον ιππόκαμπο.Στην παρούσα μελέτη, παρουσιάζεται ότι η καταστροφή ή η απενεργοποίηση του RE μειώνει τη συνοχή στην επικοινωνία PFC – ιπποκάμπου, εμφανίζει ένα αντικαταθλιπτικόμορφο συμπεριφορικό αποτέλεσμα στο πρότυπο εξαναγκασμένης κολύμβησης (ΠEK) και προλαμβάνει, αλλά δεν αντιστρέφει, την ανηδονία στο πρότυπο του χρόνιου ήπιου στρες (ΧΗΣ). Η καταστροφή του RE πριν το ΧΗΣ επίσης προλαμβάνει τις καλώς τεκμηριωμένες νευρομορφολογικές και ενδοκρινικές επιπτώσεις του ΧΗΣ. Επιπλέον, αποτιμήθηκε ο ρόλος του RE στο ΠΕΚ σε σχέση με την αντικαταθλιπτική αγώγη και το φύλο. Η καταστροφή του RE μείωσε την εμφάνιση της παθητικής, καταθλιπτικόμορφης συμπεριφοράς και αύξησε τη διάρκεια της ενεργούς συμπεριφοράς και στα δύο φύλα. Η αντικαταθλιπτική αγωγή επέφερε τη μείωση της καταθλιπτικόμορφης συμπεριφοράς, αλλά όχι στα αρσενικά πειραματόζωα με καταστροφή του RE.H ενεργοποίηση του PFC και του ιπποκάμπου μετά το ΠΕΚ, όπως προσδιορίστηκε από την ανοσοαντίδραση εναντίον της cFOS, ήταν αυξημένη στα θηλυκά σε σχέση με τα αρσενικά, ωστόσο η ενεργοποίηση του RE ήταν αυξημένη στα αρσενικά πειραματόζωα. Οι διαφοροποιήσεις αυτές ήταν πιο εμφανείς στο αριστερό ήμισυ του PFC, αλλά δεν υπήρχε διαφορά μεταξύ των ημισφαιρίων του ιπποκάμπου. Συνοπτικά, αυτή η μελέτη υπογραμμίζει τη σημασία της αμφίδρομης επικοινωνίας μεταξύ του PFC και του ιπποκάμπου στις προκαλούμενες από το στρες παθολογικές αλλοιώσεις του εγκεφάλου. Καταδεικνύει τον πιθανό ρόλο του RE στην ανθεκτικότητα στη νόσο, ενώ παράλληλα αναδεικνύει τη σημασία του φύλου στην αξιολόγηση των κυκλωμάτων του εγκεφάλου και τη συνεισφορά συγκεκριμένων περιοχών.
Ο ρόλος του διαδικτύου ως μέσου άρσης του κοινωνικού αποκλεισμού σε παιδιά με αναπηρία ηλικίας 13-18 ετών
Authors: Νεοκοσμίδου Παναγιώτα
Published: September 2021

Η παρούσα εργασία μελετά το ζήτημα του ρόλου του διαδικτύου ως μέσο άρσης του κοινωνικού αποκλεισμού σε παιδιά με αναπηρία και ειδικές εκπαιδευτικές ανάγκες ηλικίας 13-18 ετών. Πιο συγκεκριμένα, διερευνά σε ποιο βαθμό και με πιο τρόπο το διαδίκτυο και οι νέες τεχνολογίες συμβάλουν στην άμβλυνση του κοινωνικού αποκλεισμού μέσα από την ανάλυση (ποιοτικότροπη και ποσοτικότροπη) τριών σημαντικών διαστάσεων: της εκπαιδευτικής, της διαπροσωπικής αλλά και της κοινωνικής συμμετοχής. Μέσα από μια κοινωνιολογική ματιά, επιχειρήθηκε η ανάλυση της αναπηρίας, αλλά και των σημαντικών επιδράσεων που έχει σε αυτήν, η ύπαρξη του διαδικτύου και των νέων τεχνολογιών. Στο πλαίσιο μιας ενδελεχούς βιβλιογραφικής ανασκόπησης, διαπιστώθηκε η έλλειψη προσβασιμότητας των παιδιών με αναπηρία και ειδικές εκπαιδευτικές ανάγκες συγκριτικά με την αντίστοιχη ομάδα που δεν αντιμετωπίζει τις συγκεκριμένες δυσκολίες. Σε ερευνητικό επίπεδο η μελέτη απευθύνθηκε σε 206 παιδιά με αναπηρία και ειδικές εκπαιδευτικές ανάγκες και 280 εκπαιδευτικούς ειδικής αγωγής. Η έρευνα επεκτάθηκε δια ζώσης και διαδικτυακά και στις 13 περιφέρειες. Η ανταπόκριση μέσω του διαδικτύου κυμάνθηκε σε πολύ χαμηλά επίπεδα. Σε επίπεδο πορισμάτων, η πλειοψηφία των παιδιών ασχολείται με το διαδίκτυο και τις νέες τεχνολογίες. Σημαντικό ρόλο για την ενασχόληση των παιδιών με το διαδίκτυο αποτελούν οι παράγοντες της ηλικίας, ο τύπος δυσκολίας αλλά και εκπαίδευσης, με τα μεγαλύτερης ηλικίας παιδιά αλλά και αυτά που φοιτούν στα ΤΕΕ να υπερέχουν σε ψηφιακή κατάρτιση, συγκρτικά με τα μικρότερης ηλικίας παιδιά που φοιτούν στα ΕΕΕΚ και αντιμετωπίζουν σημαντικού τύπου δυσκολίες. Ένα από τα σημαντικά ευρήματα που αναδείχθηκε στα πλαίσια της παρούσας έρευνας ήταν η μη γνωστοποίηση της αναπηρίας από τα παιδιά, όταν αυτά εμπλέκονται σε διαδικτυακές επαφές από το φόβο της απόρριψης, ενώ αξιοσημείωτα ήταν και τα εύρηματα που αφορούσαν στους λόγους που τα παιδιά με ειδικές εκπαιδευτικές ανάγκες κάνουν χρήση του διαδικτύου. Αυτοί οι λόγοι είναι κυρίως εκπαιδευτικοί αλλά και ψυχαγωγικοί. Σε διαπροσωπικό επίπεδο, η πλειοψηφία των παιδιών περιορίζεται στις διαδικτυακές επαφές με συγγενικά και φιλικά πρόσωπα, ενώ η κοινωνική συμμετοχή εμφανίζεται σημαντικά περιορισμένη, καθώς σύμφωνα με τα παιδιά δεν έχουν λάβει την κατάλληλη εκπαίδευση για αυτήν.
Μελέτη και ανάλυση της εξ αποστάσεως εργαστηριακής εκπαίδευσης στη Φυσική με πραγματικά πειράματα
Authors: Δίντσιος Νικόλαος
Published: September 2021

Σκοπός της διατριβής ήταν η ανάπτυξη και εφαρμογή στην εκπαιδευτική διαδικασία πραγματικών πειραμάτων από απόσταση. Αρχικά, και αφού προηγήθηκε, η μελέτη της σχετικής διεθνούς βιβλιογραφίας, υλοποιήθηκαν δέκα πειράματα από απόσταση. Στη συνέχεια ένας αριθμός από τα παραπάνω πειράματα εφαρμόστηκαν στην πρωτοβάθμια – δευτεροβάθμια – τριτοβάθμια εκπαίδευση αλλά και σε εκπαιδευτικούς κατά περίπτωση. Στη συνέχεια, και από την εφαρμογή που προαναφέρθηκε, εξάγαμε συμπεράσματα αφενός για την επίτευξη των διδακτικών στόχων που θέσαμε και αφετέρου για την αποδοχή των πραγματικών πειραμάτων από απόσταση από την εκπαιδευτική κοινότητα. Επιπλέον, και μελετώντας τα εργαλεία που είχαμε στη διάθεσή μας, μπορέσαμε να εξάγουμε χρήσιμα συμπεράσματα, τα οποία αφορούν στις μέρες και στις συσκευές που χρησιμοποίησαν οι διάφοροι χρήστες ανά τον κόσμο, ώστε να διενεργήσουν κάποιες από τις εργαστηριακές ασκήσεις που υλοποιήσαμε.
Η θέση της αορτής σε σχέση με τη θωρακική μοίρα της σπονδυλικής στήλης, ανάλογα με την θέση του ασθενούς
Authors: Πλατανιώτης Νικόλαος
Published: September 2021

Μία σπάνια αλλά βαρύτατη επιπλοκή της χειρουργικής αντιµετώπισης προβληµάτων της θωρακικής μοίρας της Σπονδυλικής Στήλης, αποτελεί η ιατρογενής τρώση της αορτής κατά την τοποθέτηση των διαυχενικών κοχλίων. Η ανατοµία της κατιούσας θωρακικής αορτής και η σχέση της µε τη θωρακική μοίρα της Σπονδυλικής Στήλης, αποτελούν κρίσιµα στοιχεία του προεγχειρητικού ελέγχου. Σκοπός της παρούσας μελέτης είναι η αξιολόγηση της μετατόπισης της αορτής σε σχέση με τη Σπονδυλική Στήλη (Θ4-Θ12) σε ύπτια, πρηνή και χειρουργική πρηνή θέση, σε ασθενείς με σκολίωση. Είκοσι ασθενείς υποβλήθηκαν σε Αξονική Τομογραφία της θωρακικής μοίρας της Σπονδυλικής Στήλης και υπολογίστηκε η ελάχιστη απόσταση από το σημείο εισόδου του αριστερού διαυχενικού κοχλία μέχρι το τοίχωµα της θωρακικής αορτής. Η στατιστική ανάλυση ανέδειξε στατιστικά σημαντική διαφορά της απόστασης ανάμεσα στις τρεις διαφορετικές θέσεις για κάθε επίπεδο. Πιο συγκεκριμένα, το αορτικό τοίχωμα έχει την τάση να βρίσκεται πιο κοντά στον αριστερό διαυχενικό κοχλία με τον ασθενή σε χειρουργική πρηνή θέση. Συνεπώς, τα ευρήματα αυτά είναι χρήσιμα στην εκτίμηση της μετατόπισης της αορτής σε σχέση με τη θέση του ασθενούς και επιτρέπουν στο χειρουργό να επιλέξει την κατάλληλη προσπέλαση κάθε φορά, ώστε να εξασφαλίσει την ασφαλή τοποθέτηση των διαυχενικών κοχλιών.
Αλληλεπιδράσεις νομισματικής, δημοσιονομικής πολιτικής και αγοράς εργασίας, σε δυναμικά στοχαστικά υποδείγματα γενικής ισορροπίας
Authors: Χρυσανθοπούλου Ξακουστή
Published: September 2021

Αντικειμενικός σκοπός της παρούσας διατριβής είναι η διερεύνηση της σημασίας των αγορών(χρηματοπιστωτικών και εργασίας) καθώς και της δημοσιονομικής πολιτικής, έτσι όπως αυτέςκαθορίζονται από το υφιστάμενο πλέγμα θεσμών, για την διαμόρφωση της νομισματικής πολιτικής. Βασική θέση της διατριβής είναι ότι το ενδιαφέρον των «μη-ατομικιστικών» εργατικών σωματείων για τα μέλη τους που αδυνατούν να εξομαλύνουν την κατανάλωση τους (λόγω αδυναμίας πρόσβασης των τελευταίων στις χρηματοπιστωτικές αγορές), η πολιτική-προνομιακή ανταλλαγή ανάμεσα στο κράτος και τις οργανωμένες ομάδες συμφερόντων (εργατικά σωματεία)- με την μορφή «Κοινωνικών Συμφώνων»- καθώς και η αντικυκλική συμπεριφορά της Δημοσιονομικής Αρχής, έχουν ως αποτέλεσμα: i) οι περιοχές ευστάθειας (το εύρος των τιμών του νομισματικού συντελεστή που διασφαλίζει την ύπαρξη μοναδικής γενικής ισορροπίας ορθολογικών προσδοκιών), κάτω από συγκεκριμένες υποθέσεις, να συναρτώνται με τον βαθμό επιθετικότητας των μισθολογικών διεκδικήσεων των εργατικών συνδικάτων καθώς και με τον βαθμό επίδρασης (ενεργοποίησης) της νομισματικής στην αντικυκλική δημοσιονομική πολιτική και ως εκ τούτου με τα χαρακτηριστικά του θεσμικού πλαισίου μιας κοινωνίας, και ii) η ανταλλακτική σχέση ανάμεσα στην μεταβλητότητα του πληθωρισμού και του προϊόντος, με την οποία έρχεται αντιμέτωπη η Νομισματική Αρχή, να «ενδογενοποιείται», υπό την έννοια ότι πλέον αυτή καθίσταται εξαρτώμενη των στρεβλώσεων στις χρηματοπιστωτικές αγορές και στην αγορά εργασίας καθώς και του βαθμού αντικυκλικότητας της δημοσιονομικής πολιτικής. Περαιτέρω και συγκριτικά με την περίπτωση της αποκεντρωμένης αγοράς εργασίας, αυτή η ανταλλακτική σχέση φαίνεται να βελτιώνεται, αφού η επιβαλλόμενη, από την αριστοποιούσα Νομισματική Αρχή, ύφεση, είναι συγκριτικά μικρότερου μεγέθους.Τα ευρήματα αυτά προτάσσουν τον σταθεροποιητικό ρόλο που μπορεί να διαδραματίσει το θεσμικό πλαίσιο μιας κοινωνίας, όταν η Νομισματική Αρχή δεν δύναται να δεσμεύεται αξιοπίστως σε κανόνες πολιτικής (και άρα να «βάζει άγκυρα» στις πληθωριστικές προσδοκίες).
Quantum optical description of high-harmonic generation
Authors: Τσατραφύλλης Νικόλαος
Published: September 2021

Ο σκοπός αυτής της διατριβής, είναι η κβαντική–οπτική περιγραφή της αλληλεπίδρασης ισχυρού πεδίου λέϊζερ–ατόμου. Χρησιμοποιώντας μία πλήρη κβαντομηχανική προσέγγιση (πιο συγκεκριμένα, θεωρώντας σύμφωνη κατάσταση για το πεδίο του λεϊζερ) για την περιγραφή των αρμονικών υψηλής τάξης, παραγώμενες από την αλληλεπίδραση ενός ισχυρού υπέρυθρου πεδίου λεϊζερ με άτομα, καταγράψαμε το φάσμα των αρμονικών χωρίς τη χρήση συμβατικού φασματόμετρου ακραίας υπεριώδους φασματικής περιοχής. Αυτό επιτεύχθηκε, με τη χρήση στατιστικής φωτονίων στην κατάσταση του υπέρυθρου φωτός που εξέρχεται από το αέριο μέσο. Βρέθηκε ότι η ακτινοβολία έχει μια ξεχωριστή μη–κλασσική συμπεριφορά, καθώς η κατανομή φωτονίων αποτελείται από μία σειρά καλά καθορισμένων κορυφών, οι οποίες αντιστοιχούν στο φάσμα των αρμονικών υψηλής τάξης. Αυτή η εργασία συνθέτει τα πεδία της φυσικής ισχυρού πεδίου και κβαντικής οπτικής και ανοίγει το δρόμο για μελέτες στην επιστήμη των αττοδευτερολέπτων, χρησιμοποιώντας συμβατικά διαγνωστικά υπέρυθρης ακτινοβολίας.
Μελέτη των παραγόντων που επηρεάζουν την in vitro ωρίμανση των ωαρίων
Authors: Κασάπη Ευαγγελία
Published: September 2021

Η in vitro ωρίμανση των ωαρίων (IVM), ως τεχνική της υποβοηθούμενης αναπαραγωγής, βρίσκει εφαρμογή τόσο σε υπογόνιμες γυναίκες για άμεση τεκνοποίηση, όσο και σε γυναίκες που για ιατρικούς λόγους καταφεύγουν σε αυτή με σκοπό τη διατήρηση της γονιμότητάς τους. Σε αυτή την περίπτωση, είναι απαραίτητος ο συνδυασμός της IVM με κάποια τεχνική κρυοσυντήρησης των ωαρίων. Το ερώτημα που προκύπτει είναι σε ποιο εξελικτικό στάδιο των in vivo ανώριμων ωαρίων είναι πιο αποτελεσματική η κρυοσυντήρησή τους; Προκειμένου να δοθεί μια απάντηση στο παραπάνω ερώτημα, σχεδιάστηκε η συγκεκριμένη μελέτη που αποτελείται από δυο σκέλη. Στο πρώτο σκέλος της χρησιμοποιήθηκαν ανώριμα ωάρια από κύκλους δωρεάς μετά από ορμονική διέγερση των ωοθηκών τα οποία υαλοποιούνταν πριν ή μετά την in vitro ωρίμανσή τους. Στη συνέχεια ελέγχονταν η ακεραιότητα της διάταξης της μειωτικής ατράκτου των ωαρίων και κατ΄επέκταση η δυναμική εξέλιξής τους. Στο δεύτερο σκέλος της μελέτης χρησιμοποιήθηκαν ανώριμα ωάρια από κύκλους ορμονικής διέγερσης των ωοθηκών σε ομόλογους κύκλους, των οποίων υπολογίζονταν το ποσοστό ωρίμανσης, γονιμοποίησης και σχηματισμού βλαστοκύστης στην περίπτωση που η υαλοποίησή τους προηγούνταν ή ακολουθούσε την in vitro ωρίμανσή τους. Τα αποτελέσματα και των δυο ερευνητικών πρωτοκόλλων υπέδειξαν ότι η επιβίωση των ωαρίων μετά από υαλοποίηση και απόψυξη είναι παρόμοια όταν αυτή εφαρμόζεται στο στάδιο ώριμου (MII) ή ανώριμου (GV) ωαρίου. Παρόλα αυτά, το ποσοστό ωρίμανσης των ωαρίων, καθώς και η εξελικτική δυναμική των ωαρίων - είναι υψηλότερα όταν η in vitro ωρίμανσή τους προηγείται της κρυοσυντήρησης. Το ποσοστό εμφάνισης φυσιολογικών μειωτικών ατράκτων φάνηκε να επηρεάζεται αρνητικά από τη διαδικασία της υαλοποίησης των ωαρίων σε οποιοδήποτε εξελικτικό στάδιο, καθώς αυτό ήταν χαμηλότερο και στις δυο ομάδες μελέτης σε σχέση με την ομάδα ελέγχου. Συμπερασματικά, ένας από τους σημαντικότερους παράγοντες που επηρεάζουν την εφαρμογή της IVM, στα πλαίσια διατήρησης της γονιμότητας, είναι το εξελικτικό στάδιο του ωαρίου στο οποίο θα εφαρμοστεί η υαλοποίηση. Τα αποτελέσματα της συγκεκριμένης μελέτης υπέδειξαν ότι η δυναμική εξέλιξης των εμβρύων που προκύπτουν από κρυοσυντηρημένα in vivo άωρα ωάρια, αναστέλλεται σε μικρότερο βαθμό όταν εφαρμόζεται μετά την in vitro ωρίμανσή τους.
Η έννοια και η αναπαράσταση του Υψηλού στο ώριμο έργο του Διον. Σολωμού
Authors: Αντζουλής Ανδρέας
Published: September 2021

Η παρούσα διατριβή εξετάζει τη σχέση του ώριμου σολωμικού έργου με τα φιλοσοφικά – αισθητικά έργα των Kant, Schiller και Hegel που εντοπίζονται στους σωζόμενους Κώδικες Ζακύνθου. Στους χειρόγραφους αυτούς Κώδικες συγκεντρώνονται, ως γνωστό, οι ιταλικές μεταφράσεις του Νικόλαου Λούντζη για τον Σολωμό. Συγκεκριμένα, η διατριβή στοχεύει στην ανάδειξη της σχέσης ανάμεσα στα καντιανά, σιλλεριανά και εγελιανά φιλοσοφικά αναγνώσματα του Σολωμού (όπως εντοπίζονται στους εν λόγω Κώδικες), τους στοχασμούς και τις ιταλικές σημειώσεις του (όπως εντοπίζονται στα Αυτόγραφα Έργα) και τα σημαντικότερα ποιήματα της ωριμότητάς του (Κρητικός, Ελεύθεροι Πολιορκημένοι, Πόρφυρας), στη βάση των θεμελιακών εννοιών του Υψηλού και του Απόλυτου. Η τεκμηριωμένη αυτή σχέση αποτελεί προϊόν ενός αυστηρά δομημένου μεθοδολογικού σχήματος όπου μέσα από τη συστηματική εξέταση του περιεχομένου των χειρόγραφων Κωδίκων που απόκεινται σήμερα στο Μουσείο Σολωμού και Επιφανών Ζακυνθίων, απομονώνονται τα φιλοσοφικά – αισθητικά κείμενα των γερμανών φιλοσόφων, που αποδεδειγμένα έχει μελετήσει ο ποιητής (και τα οποία αναφέρονται στις έννοιες του Υψηλού και του Απόλυτου), ακολούθως τα αισθητικά αυτά κείμενα εξετάζονται σε σχέση με τους στοχασμούς και τις ιταλικές σημειώσεις του, όπως εντοπίζονται στα Αυτόγραφα Έργα, και καταλήγουν στη διαπιστωμένη πια σχέση τους με το ώριμο σολωμικό έργο. Οι αναλογίες αυτές έχουν ως αυστηρό άξονα αναφοράς την έννοια και την αναπαράσταση του Υψηλού, αλλά και των συναφών εννοιών του Απόλυτου και του Όλου. Η έννοια του Υψηλού αναδεικνύεται ως ο επικρατέστερος ενοποιητικός ειρμός των τριών ποιημάτων της σολωμικής ωριμότητας. Ταυτόχρονα η αναπαράσταση του Υψηλού, ακολουθώντας με πρωτοφανή συνέπεια τα φιλοσοφικο-αισθητικά αναγνώσματα του ποιητή, περνά από την καντιανά εννοημένη συγκρουσιακή του εκδοχή στον Κρητικό, στη σιλλεριανά εννοημένη εξισορροπητική του εκδοχή στους Ελεύθερους Πολιορκημένους για να καταλήξει στην εγελιανά εννοημένη ολοποιητική του εκδοχή στον Πόρφυρα.
Ο Πατριάρχης Σερβίας Γαβριήλ (1938-1950)
Authors: Κυρίτσης Βάιος
Published: September 2021

Σκοπός της διατριβής ήταν να καλύψουμε ένα κενό που υπήρχε στην παγκόσμια βιβλιογραφία για την εκκλησιαστική ιστορία της εκκλησίας της Σερβίας ,καθώς και την σχέση που είχε η σερβική εκκλησία με τις υπόλοιπες εκκλησίες ,αλλά κυρίως τις ελληνόφωνες.Ο Γαβριήλ Dozic Μαυροβούνιος στην καταγωγή εκλέχτηκε Μητροπολίτης Ρσκοπρισρένης το Δεκέμβριο του 1911 και Μητροπολίτης Πεκίου (Pec) το Νοέμβριο του 1913, ενώ Μητροπολίτης Μαυροβουνίου εκλέγεται το Νοέμβριο του 1920. Ως Μητροπολίτης Πεκίου εκλέχτηκε πρόεδρος της αντιπροσωπείας του Μαυροβουνίου που διεξήγαγε συνομιλίες για την ένωση του Μαυροβουνίου με το βασίλειο των Σέρβων Κροατών και Σλοβένων,καθώς και των εκκλησιών .Πατριάρχης Σερβίας εκλέχτηκε το Φεβρουάριο του 1938.Στις 25 Απριλίου 1941 αιχμαλωτίστηκε από τους Γερμανούς και έπειτα από μία μακρά περίοδο αιχμαλωσίας στη χώρα στις 14 Σεπτεμβρίου 1944 μεταφέρεται στο στρατόπεδο αιχμαλωσίας Νταχάου . Απελευθερώθηκε στις 8 Μαΐου 1945 και στο Βελιγράδι επέστρεψε στις 8 Απριλίου του 1946. Κοιμήθηκε στις 7 Μαΐου 1950 καθώς η κατάσταση της υγείας του ήταν βεβαρημένη . Νέος Πατριάρχης εκλέχτηκε ο Επίσκοπος Βικέντιος.
Αξιολόγηση συστημάτων ηλεκτρονικής μάθησης για τη ναυτική εκπαίδευση και κατάρτιση με μεθόδους και εργαλεία νευροεπιστημών
Authors: Παπαχρήστος Δημήτριος
Published: September 2021

Η έρευνα που προσφέρει μια δυνατότητα αντικειμενικής καταγραφής πληροφοριών σχετικά με την συναισθηματική κατάσταση του χρήστη που επηρεάζει την ικανότητα μας να λύνουμε προβλήματα και να εκτελούμε εργασίες, αποτελεί μια σημαντική πρόκληση. Ειδικότερα, με την βοήθεια βιομετρικών εργαλείων, και μεθόδων νευροεπιστημών, επεκτείνουν το πεδίο της εκπαίδευσης ενηλίκων και ειδικά της ναυτικής εκπαίδευσης ανοίγοντας νέους δρόμους διερεύνησης της μάθησης στο νέο εκπαιδευτικό πλαίσιο που δημιουργείται από την χρήση νέων τεχνολογιών. Ο κύριος σκοπός της παρούσας διατριβής, αφορά την Ναυτική Εκπαίδευση & Κατάρτιση (ΝΕΚ), και είναι η ανάλυση της συναισθηματικής κατάστασης και διερεύνηση προτύπων (οπτικών, στάσης του σώματος, γλωσσολογικών) που συνδέουν την Ικανοποίηση (Satisfaction) του χρήστη ναυτικών ηλεκτρονικών διδακτικών συστημάτων με την βοήθεια της κίνησης ματιών – κεφαλής και φωνητικής καταγραφής του (ως αιτιολόγησης της κατάστασης), σε συσχέτιση με τις τυχόν επιδράσεις από βιωματικά και προσωπικά στοιχεία (προσωπικότητα, εκπαιδευτικό υπόβαθρο, ιατρικό προφίλ κλπ.). Η έρευνα έχει διεπιστημονικό χαρακτήρα και αποτελείται από τρεις ερευνητικές με αντίστοιχα ερευνητικά πρωτόκολλα (PR/Ø, PR/I, PR/II). Τα εργαλεία που χρησιμοποιούνται στην παρούσα έρευνα, είναι ένα συνδυασμός παραδοσιακών - συμβατικών τεχνικών (ποιοτική & ποσοτική προσέγγιση) και βιομετρικών εργαλείων. Η τελική στόχευση της αφορά τρεις τομείς: (α) σε κινήσεις κεφαλής (πόζα κεφαλής) & παρακολούθηση του βλέμματος (gaze tracking), (β) στην γλωσσική απόδοση της συναισθηματικής κατάστασης (προφορική γλώσσα), και (γ) στις καταγραφές προτιμήσεων, απόψεων, στάσεων των χρηστών (ερωτηματολόγιο, συνέντευξη). Η παρούσα διατριβή συμβάλει στη διεξοδική ανάλυση του φαινομένου της συναισθηματικής κατάστασης (συναισθηματική διαδραστικότητα) των χρηστών ναυτικών συστημάτων ηλεκτρονικής μάθησης, στην διερεύνηση χρήσης εργαλείων από το χώρο των νευροεπιστημών αλλά και της γλωσσολογίας, για συναισθηματική ανίχνευση, στην εφαρμογή για πρώτη φορά μη συμβατικών μεθόδων (νευροεπιστημονική προσέγγιση, γλωσσολογική προσέγγιση) αξιολόγησης ευχρηστίας (προσωπικής ικανοποίησης) & ανάλυσης συναισθηματικής κατάστασης στην ΝΕΚ, και τέλος, στη παροχή χρήσιμων πληροφοριών για τον σχεδιασμό μεθόδων και τεχνικών που θα παρέχουν πιο «αντικειμενικές» μετρήσεις, όσο αφορά την συναισθηματική κατάσταση των χρηστών ναυτικών συστημάτων ηλεκτρονικής μάθησης, και την αξιολόγηση της ευχρηστίας τους, μέσω των ερευνητικών πρωτόκολλων που αναπτύχθηκαν στη παρούσα έρευνα.Τα αποτελέσματα της έρευνας θα είναι χρήσιμα για τον Διεθνή Οργανισμό Ναυτιλίας (ΙΜΟ) που είναι αρμόδιος για την ναυτική εκπαίδευση & κατάρτιση, τους επιστήμονες του πεδίου της εκπαίδευσης ενηλίκων (adulteducation), για τους σχεδιαστές ναυτικών ηλεκτρονικών συστημάτων μάθησης(maritimee-learningsystems) για τυχόν βελτιώσεις στο έργο τους, όπως επίσης και για το Ελληνικό υπουργείο Εμπορικής Ναυτιλίας για τη χάραξη εκπαιδευτικής στρατηγικής στο χώρο των ΑΕΝ και του ΚΕΣΕΝ.
Οι πρωτεΐνες Chk1 και Src εμποδίζουν το σπάσιμο γεφυρών χρωματίνης στην κυτταροκίνηση
Authors: Δανδουλάκη Μαρία
Published: September 2021

Οι γέφυρες χρωματίνης είναι νήματα DNA τα οποία ενώνουν τους θυγατρικούς πυρήνες κατά το τέλος της κυτταροκίνησης και, εάν δεν επιλυθούν, μπορούν να σπάσουν προκαλώντας χρωμοσωμική αστάθεια. Παρουσία γεφυρών χρωματίνης ενεργοποιείται το abscission checkpoint το οποίο καθυστερεί το τελικό κόψιμο του κυτταροπλάσματος, για να μη σπάσουν οι γέφυρες χρωματίνης. Ακόμη, εκατέρωθεν των χρωματινικών γεφυρών σχηματίζονται δομές ακτίνης (actin patches), οι οποίες στα φυσιολογικά κύτταρα σταθεροποιούν τις γέφυρες DNA έως ότου αυτές επιλυθούν. Ωστόσο, ο μηχανισμός δημιουργίας των actin patches δεν έχει ακόμα βρεθεί. Η πρωτεϊνική κινάση τυροσίνης Src, συμμετέχει στην αναδιοργάνωση του κυτταροσκελετού. Στην παρούσα μελέτη, δείξαμε ότι αναστολή της Src σε κύτταρα ανθρώπου οδηγεί σε αύξηση του ποσοστού των σπασμένων γεφυρών DNA στην κυτταροκίνηση και αύξηση του ποσοστού των κυττάρων με μικροπυρήνες. Ωστόσο, το σπάσιμο των γεφυρών DNA σε κύτταρα χωρίς λειτουργική Chk1 ή Src συσχετίζεται με απώλεια των actin patches στις βάσεις των γεφυρών DNA και όχι με δυσλειτουργία του abscission checkpoint. Η ενεργοποιημένη πρωτεΐνη Src εντοπίζεται στα actin patches, στις βάσεις των γεφυρών DNA στην κυτταροκίνηση. Επίσης, μείωση της κινάσης Chk1 οδηγεί σε μείωση της ενεργότητας της πρωτεΐνης Src, απώλεια των actin patches και αύξηση του ποσοστού των σπασμένων γεφυρών DNA στην κυτταροκίνηση. Ακόμη, δείξαμε ότι η Chk1 φωσφορυλιώνει την πρωτεΐνη Src σε μία νέα θέση, τη Σερίνη 51 και ότι η φωσφορυλιωμένη Src στη Σερίνη 51 εντοπίζεται στις βάσεις των γεφυρών DNA, την κυτταρική μεμβράνη και τον πυρήνα. Η φωσφορυλίωση της Src στη Σερίνη 51 απαιτείται για πλήρη ενεργοποίηση της Src. Έκφραση της μεταλλαγμένης Src S51A, στην οποία η Σερίνη 51 έχει μεταλλαχθεί σε Αλανίνη ώστε η θέση αυτή να μη φωσφορυλιώνεται in vivo, οδηγεί σε μείωση του ποσοστού των γεφυρών DNA με actin patches και αύξηση του ποσοστού των σπασμένων γεφυρών DNA. Αντίθετα, έκφραση της μεταλλαγμένης Src S51D, όπου η Σερίνη 51 έχει μεταλλαχθεί σε Ασπαραγινικό οξύ ώστε η θέση αυτή να μιμείται συνεχώς την φωσφορυλίωση, προστατεύει την δημιουργία των actin patches και εμποδίζει το σπάσιμο των γεφυρών DNA σε κύτταρα με μειωμένη έκφραση των Chk1 και Src πρωτεϊνών. Με βάση τα δεδομένα αυτά, προτείνουμε ένα νέο μηχανισμό σταθεροποίησης των γέφυρων DNA κατά την κυτταροκίνηση, μέσω διατήρησης των actin patches από τις πρωτείνες Chk1 και Src.